b'\n_START_ARTICLE_\nDobbeltg\xc3\xa6nger\n_START_PARAGRAPH_\nEn dobbeltg\xc3\xa6nger er et menneske, som til forveksling ligner en anden. Betegnelsen bruges ogs\xc3\xa5 om en opdigtet skikkelse, der repr\xc3\xa6senterer (en skjult side af) en persons tanker, f\xc3\xb8lelser eller tilb\xc3\xb8jeligheder, fx brugt som udtryksmiddel i litteratur eller i film,  hvor Dr. Jekyll og Mr. Hyde nok er det kendteste eksempel._NEWLINE_Ordet stammer fra tysk Doppelg\xc3\xa4nger \xe2\x80\x93 doppel (dobbelt) og g\xc3\xa4nger (vandrer). Det blev brugt f\xc3\xb8rste gang af den tyske digter Jean Paul i hans roman Siebenk\xc3\xa4s (1796-1797), hvor han ogs\xc3\xa5 forklarer ordet i en fodnote.  I romanen d\xc3\xb8r Schoppe efter at have genkendt Siebenk\xc3\xa4s som sin dobbeltg\xc3\xa6nger.\n_START_SECTION_\nEksempler p\xc3\xa5 dobbeltg\xc3\xa6ngere\n_START_PARAGRAPH_\nMartin Guerre, en fransk landmand f\xc3\xb8dt i 1525, forlod sin g\xc3\xa5rd, kone og b\xc3\xb8rn. Flere \xc3\xa5r senere ankom en mand, der p\xc3\xa5stod at v\xc3\xa6re den forsvundne Guerre. Efter tre \xc3\xa5r blev han mist\xc3\xa6nkt for at v\xc3\xa6re en indtr\xc3\xa6nger, f\xc3\xb8rt for retten, afsl\xc3\xb8ret som en mand ved navn Arnaud du Tilh, og henrettet. I l\xc3\xb8bet af retssagen kom den virkelige Martin Guerre hjem.  Hans historie er blevet b\xc3\xa5de til film og musical._NEWLINE_John Donne var i Paris i 1612, da han i et syn s\xc3\xa5 sin kone, der p\xc3\xa5 det tidspunkt f\xc3\xb8dte en d\xc3\xb8df\xc3\xb8dt pige i England, vandre to gange gennem v\xc3\xa6relset med et livl\xc3\xb8st barn i armene. Donne fortalte sin ven Izaak Walton, at ved sin anden tilsynekomst var hun standset, havde set sin mand ind i ansigtet, og forsvandt s\xc3\xa5.  Waltons beretning drages imidlertid i tvivl af forskere, der har studeret Donnes breve fra rejsen. _NEWLINE_Nogle uger inden han druknede, fortalte Percy Bysshe Shelley sin kone Mary Shelley, at han havde krydset sin terrasse i Italien, da hans dobbeltg\xc3\xa6nger pudselig havde st\xc3\xa5et foran ham og spurgt: "Hvor l\xc3\xa6nge har du s\xc3\xa5 t\xc3\xa6nkt at v\xc3\xa6re tilfreds?".  _NEWLINE_Ernest Shackleton og de to overlevende fra hans mandskab p\xc3\xa5 den transarktiske ekspedition 1914-16, stod overfor d\xc3\xb8den i is\xc3\xb8det, da han fornemmede en usynlig tilstedev\xc3\xa6relse blandt dem. Deres skib Endurance var fastfrosset, og Shackleton og de to andre begav sig til fods over de forr\xc3\xa6deriske r\xc3\xa5ger i Sydgeorgiens is for at n\xc3\xa5 frem til en hvalstation. Turen tog 36 timer, og nogle \xc3\xa5r senere betroede Shackleton en journalist, at han havde f\xc3\xb8lt, at "vi var fire, ikke tre". Han sagde ikke noget om sagen til sine m\xc3\xa6nd, men de andre indr\xc3\xb8mmede senere, at de ogs\xc3\xa5 havde haft f\xc3\xb8lelsen af, at "der var en anden person med". _NEWLINE_T.S. Eliot sp\xc3\xb8rger i sit digt The Wasteland: "Hvem er den tredje, der altid g\xc3\xa5r ved siden af dig?" (Who is the third who walks always beside you?)  F\xc3\xa6nomenet har derfor f\xc3\xa5et navnet the third man factor. John Geiger har samlet beretninger fra astronauter, bjergklatrere og andre, der har overlevet katastrofer med en f\xc3\xb8lelse af, at en usynlig hj\xc3\xa6lper var til stede. _NEWLINE_Fra norsk folketro kendes begrebet vard\xc3\xb8ger,  hvorved man h\xc3\xb8rer, og en sj\xc3\xa6lden gang ogs\xc3\xa5 ser, personen, f\xc3\xb8r denne faktisk ankommer. Ordet vard\xc3\xb8ger kommer sandsynligvis af norr\xc3\xb8nt *var\xc3\xb0hygli, hvor det f\xc3\xb8rste led er besl\xc3\xa6gtet med v\xc7\xabr\xc3\xb0r, som bet\xc3\xb8d "vogter, vagtmand" , mens *-hygli er afledet af hugr, som bet\xc3\xb8d "sind, sj\xc3\xa6l, tanke".  Iblandt opfattes vard\xc3\xb8ger som identisk med en skyts\xc3\xa5nd, fylgje._NEWLINE_I moderne tid m\xc3\xb8der vi n\xc3\xa6rmest dagligt vores egen dobbeltg\xc3\xa6nger gennem en r\xc3\xa6kke identiteter p\xc3\xa5 Internet, vort digitale jeg s\xc3\xa5dan som det fremst\xc3\xa5r p\xc3\xa5 Facebook, Twitter og andre sociale medier.'